Dabóczi Kálmán, a Budapesti Közlekedési Központ (BKK) vezérigazgatója az állami M1 tévécsatorna csütörtök reggeli műsorában mondott néhány dolgot az online jegy- és bérletvásárlási rendszerről , például hogy azt sokkal biztonságosabbá tették, és a z utasok adatai biztonságban vannak, ezért nincs ok a leállítására.

Vannak olyanok is, akik blőd, erkölcstelen nevekkel regisztrálnak be a webshopba, hogy terheljék a rendszert

- idézi az MTI a vezérigazgatót, aki azt is elmondta, hogy mostanáig 150 ilyen felhasználót töröltek, és szigorú algoritmusok őrzik az erkölcsöt. Az nem derült ki, hogy a személyes adatoknál adnak-e meg hamis neveket, vagy csak a szabadon megadható felhasználónevekkel tréfálkoznak a júzerek.

Lehet visszaélni a rendszerrel, megtéveszteni azt, de mindez bűncselekménynek számít

- jegyezte meg Dabóczi Kálmán.

A BKK online jegy- és bérletvásárlási rendszere ellen több mint hatszáz támadást regisztráltak, de hogy ezek mögött pontosan hány ember áll, azt nem tudni. Ezzel együtt viszont szerda délutánig már mintegy ötezer volt a regisztrált felhasználóik száma, akik több mint hatmillió forint értékben vettek jegyeket, bérleteket.

Hozzászólhat a cikkhez az Index Facebookján!